» Here, U is so amazing!﻿
Here, U is so amazing!﻿
46Maria het toe gesê: “Ek maak die Naam van die Here groot. 47Ek juig oor God. Hy is my Redder. 48Ek is glad nie belangrik nie, ek is maar een van God se diensmeisies; tog het Hy my raakgesien… 49Die Almagtige het groot dinge aan my gedoen. Hy is heilig. Daar is niemand soos Hy nie.
Ek dink as ons vandag om ons kyk, is dit maklik om elke lelike ding van die lewe raak te sien. Maar dit beteken nie dat daar nie ongelooflike goeie dinge ook met ons gebeur nie. Ek dink baie kere is die beste maatstaaf om ons nabyheid aan God te meet, die manier hoe ons reageer as dinge goed gaan.
God het vir Maria swanger gemaak met die Redder van die wêreld. Dis huge, maar ek dink nie dis al goeie ding wat ooit met Maria gebeur het nie. Al sou sy kon grootkop kry deur te glo dat sy amazing is en dat dit die rede is waarom God so goed is vir haar, het sy nie. Nee, haar reaksie is om met elke stukkie in haar vir God te prys.
Een van die dinge van ‘n Christen wees is dat ons weet ons kan dit nie op ons eie doen nie. Ons weet ons het God nodig. Ek wens ons het net bietjie meer tyd spandeer om vir God dankie te sê en Hom te prys wanneer dinge goed gaan. Daar is te min mense wat God prys in die goeie en net hulp soek wanneer dinge skeef loop. Wees iemand wat in alles (goed of sleg) God prys.
Here, U is so amazing!
Gebed: Here, wanneer laas het ek vir U gesê hoe amazing U is? Ek wil vir U vandag sê dat U die beste is. U maak my lewe goed. U is goed en sal altyd goed bly. Here, hou asseblief aan om my asem weg te slaan. Help my om nie te vergeet hoe groot U werklik is nie. … Amen.
Uitdaging: Bid ‘n langer gebed en sê vir God wat dit is van Hom wat jy waardeer.